**Գենդերային հավասարության քաղաքականության իրականացման տարեկան հաշվետվության ամփոփիչ զեկույց**

**2021 թվականի աշխատանքները՝ ըստ ռազմավարությամբ ամրագրված գերակայությունների**

ՀՀ կառավարության 2019 թվականի սեպտեմբերի 19-ի «Հայաստանի Հանրապետությունում գենդերային քաղաքականության իրականացման 2019-2023 թվականների ռազմավարությանը և միջոցառումների ծրագիրը հաստատելու մասին» N 1334-Լ որոշման 2-րդ հավելվածով սահմանված Հայաստանի Հանրապետությունում գենդերային քաղաքականության իրականացման 2019-2023 թվականների միջոցառումների ծրագրով 2021 թվականի համար սահմանված է 35 միջոցառում, որոնց մեծամասնությունը ենթադրում է պարբերական կամ երկարաժամկետ աշխատանքներ, քանի որ միջոցառումները նախատեսված են հնգամյա կամ քառամյա ժամանակահատվածի համար։

2021թ․ միջոցառումների շուրջ հաշվետվությունը կազմվել է միջոցառումների ծրագրում ներառված միջոցառումների պատասխանատու կատարող հանդիսացող հանրապետական գործադիր իշխանության և տարածքային կառավարման մարմինների` ՀՀ աշխատանքի և սոցիալական հարցերի նախարարություն ներկայացրած միջոցառումների իրականացման ընթացքի մասին տեղեկատվության ամփոփմամբ[[1]](#footnote-1):

Ընդհանուր առմամբ, 35 միջոցառումների հիմնական մասը հաշվետվություն ներկայացնողների կողմից գնահատվել է կատարված` ապահովելով դրական տեղաշարժ գենդերային հավասարության հիմնախնդիրների հարցում։ Ըստ աշխատանքների կարգավիճակի` մասնակի է կատարվել միայն 4 միջոցառում։ Տրամադրված տվյալների ամփոփմամբ` միջոցառումների իրականացման խոչընդոտ են հանդիսացել հիմնականում համավարակով պայմանավորված սահմանափակումները, տնտեսական ակտիվության նվազումը կամ ֆինանսական միջոցների սղությունը, երբ տարբեր ծրագրերի շահառուները գերազանցում են բյուջետային միջոցներով նախանշված շահառուների շրջանակը։ Հատկանշական է, որ միջոցառումները հիմնականում իրականացվում են ՀՀ պետական բյուջեի միջոցներով, սակայն մեծաքանակ են նաև միջազգային կազմակերպությունների հետ համագործակցային ծրագրերի իրականացումը։

Տեղեկությունը կազմվել է Աշխատանքի և սոցիալական հարցերի նախարարության, ՀՀ վարչապետի աշխատակազմի քաղաքացիական ծառայության գրասենյակի, արտաքին գործերի, ՀՀ կրթության, գիտության, սպորտի և մշակույթի, ՀՀ առողջապահության նախարարություննների, ՀՀ ոստիկանության, ՀՀ վիճակագրական կոմիտեի, ՀՀ մարզպետարանների, Երևանի քաղաքապետարանի, «Հայաստանի Հանրային հեռուստաընկերություն» ՓԲԸ-ի տրամադրած տվյալների հիման վրա։

Ամփոփելով տրամադրված տեղեկատվությունը կարելի է ենթադրել, որ հիմնականում միջոցառման պատասխանատու կատարողն է իրականացնում և՛ աշխատանքները՛ և տվյալների տրամադրումը՝ բացառությամբ ՀՀ մարզերի, որոնք, որպես համակատարողներ, համագործակցում են տարբեր գործընկերների հետ, ներառյալ միջազգային կազմակերպությունների՝ գործողությունների իրականացման նպատակով։ Այս օրինաչափությունը ցույց է տալիս, որ հիմնական գործառույթն իրականացնողի և համակատարողների միջև համագործակցային կապը թույլ է. միջոցառումները հիմնականում իրականացվում են տվյալ միջոցառման պատասխանատու կատարողի կողմից, սակայն աշխատանքի համագործակցային իրականացումը կարևոր է միջոցառումների ամբողջականության, թիրախայնության և արդյունավետության բարձրացման նպատակով։ Ուստի, ՀՀ կառավարության 2019 թվականի սեպտեմբերի 19-ի «Հայաստանի Հանրապետությունում գենդերային քաղաքականության իրականացման 2019-2023 թվականների ռազմավարությանը և միջոցառումների ծրագիրը հաստատելու մասին» N 1334-Լ որոշման 2-րդ հավելվածով սահմանված ՀՀ գենդերային քաղաքականության իրականացման 2019-2023 թվականների միջոցառումների ծրագրերի իրականացման համար համագործակցության գործընթացի կամ աշխատանքները համակարգող մեխանիզմի սահմանումը կարող է նպաստող լինել։

**Գերակայություն 1. Կանանց առաջխաղացման ազգային մեխանիզմի կատարելագործում, կանանց և տղամարդկանց հավասար մասնակցություն կառավարման ոլորտում և որոշումների ընդունման մակարդակում**

1-ին գերակայությամբ 2021թ․ համար նախատեսված է 2 միջոցառում՝ ՀՀ արտաքին գործերի նախարարության և Քաղաքացիական ծառայության գրասենյակի կողմից, որոնք գնահատվել են կատարված։ Քաղաքացիական ծառայության գրասենյակի ձեռնարկած աշխատանքները նպաստել են կառավարման ոլորտում և որոշումների կայացման մակարդակում կանանց հավասար մասնակցությանը, ինչպես նաև մրցութային հանձնաժողովներում ապահովվել է գենդերային զգայունությունը` նպաստելով հավասարակշիռ որոշումների կայացմանը։

Մասնավորապես, 2021թ․ ընթացքում ՄԱԿ-ի, ԵԱՀԿ-ի և ԵԽ շրջանակում գենդերային հարցերի վերաբերյալ ընդունված փաստաթղթերի և ՀՀ ստանձնած պարտավորությունների վերաբերյալ պետական պաշտոնյաների իրազեկվածության բարձրացման նպատակով ԱԳՆ-ի կողմից իրականցվել է Հայաստանի՝ ՄԱԿ-ի Կանանց հանդեպ խտրականության բոլոր ձևերի վերացման դեմ կոնվեցիայի իրականացման վերաբերյալ հերթական՝ 7-րդ Ազգային զեկույցի կազմում, ինչպես նաև ՄԱԿ-ի Անվտանգության խորհրդի 1325 բանաձևի իրականացման 2-րդ Ազգային ծրագրի մշակում` աշխատանքներում գերատեչությունների փորձագիտական մասնագետների մասնակցությամբ:

Օրենսդիր և գործադիր իշխանությունների կողմից որոշումների ընդունման մակարդակում կանանց թերի ներկայացվածության հաղթահարման ուղղությամբ ձեռնարկվող քայլերի շրջանակում պետք է ընդգծել Քաղաքացիական ծառայության գրասենյակի՝ 2021թ. ընթացքում արձանագրած դրական տեղաշարժը, որ 2021թ. ընթացքում հայտարարված գլխավոր քարտուղարի թափուր պաշտոնն զբաղեցնելու համար 19 մրցույթից 11-ի դեպքում հանձնաժողովի կազմի կեսից ավելին եղել են կանայք, իսկ մնացած 8 մրցույթից 6-ի դեպքում հանձնաժողովի 2/5-րդը եղել են կանայք։ Բացի այդ, 2021թ. ընթացքում հայտարարված գլխավոր քարտուղարի պաշտոնի մրցույթներում հաղթող ճանաչված և պաշտոնի նշանակված կին թեկնածուների թիվը կազմում է գրեթե 40 տոկոս։

**Գերակայություն 2. Սոցիալ-տնտեսական ոլորտում գենդերային խտրականության հաղթահարում, կանանց տնտեսական հնարավորությունների ընդլայնում**

Աշխատանքի և սոցիալական հարցերի նախարարությունը պատվիրակված ծառայությունների տեսքով տրամադրում է խնամքի կարիք ունեցող, կյանքի դժվարին իրավիճակում հայտնված՝ տարեց և/կամ հաշմանդամություն ունեցող 18 տարին լրացած անձանց ցերեկային ժամերին սոցիալական հոգածության ցերեկային կենտրոններում խնամքի, զբաղվածության և ազատ ժամանցի կազմակերպման ծառայություններ՝ «Տարեցներին և հաշմանդամություն ունեցող անձանց ցերեկային խնամքի ծառայություններ» ծրագրի շրջանակում։ 2021թ. ժամանակահատվածում սույն միջոցառումը մրցութային կարգով նախարարության կողմից պատվիրակվել է տվյալ ոլորտում գործառնող հասարակական կազմակերպություններին, որոնք ծառայություններ են մատուցել փաստացի շուրջ 1400 տարեց և հաշմանդամություն ունեցող անձանց ինչպես Երևան քաղաքում, այնպես էլ Շիրակի, Սյունիքի, Կոտայքի, Արարատի, Լոռու և Գեղարքունիքի մարզերում։

Աշխատանքի և սոցիալական հարցերի նախարարությունը Եվրոպական խորհրդի հետ համագործակցությամբ՝ 2021 թ. սեպտեմբեր և նոյեմբեր ամիսներին առցանց հարթակում իրականացրել է եռօրյա մեդիա դասընթաց ԶԼՄ-ների ներկայացուցիչների շրջանում՝ գենդերային հավասարության և գենդերային բռնության վերաբերյալ: Իբրև թիրախ խումբ՝ ընտրվել են լրագրողներ, խմբագիրներ, հրատարակչության տնօրեններ, սոցիալական մեդիայի, առցանց և հեռարձակող լրատվամիջոցների, ներառյալ՝ մարզային ներկայացուցիչներ (20-25 մասնակից)։ Դասընթացի ժամանակ քննարկվել են հետևյալ թեմաները՝

* Գենդերային կարծրատիպերն ու խտրականությունը՝ որպես կանանց նկատմամբ բռնությունը խթանող գործոններ,
* Մեդիան որպես սոցիալական փոփոխության և գենդերային հավասարության խթանման գործիք,
* Գենդերային հավասարության խթանում և աջակցություն ընտանեկան բռնության զոհերին,
* Կորոնավիրուսային համավարակը և կանանց նկատմամբ բռնությունը, ինչպես նաև մեդիայի դերը հանրային իրազեկվածության բարձրացման հարցում:

Միաժամանակ, նախարարությունը «Օքսեջեն» հիմնադրամի հետ համատեղ իրականացրել է «Մեդիան և հանրային ընկալումներում կնոջ դերի արժևորման խնդիրը Հայաստանում» խորագրով դասընթացներ մարզային լրագրողների համար։

Աշխատաշուկայում անմրցունակ և մասնագիտություն չունեցող երիտասարդ մայրերի համար գործատուի մոտ մասնագիտական ուսուցման կազմակերպման ծրագրի իրականացման նպատակով նախարարության կողմից 2021 թ. տվյալ միջոցառման շրջանակում ընդգրկել է 106 շահառու։ Միջոցառման մեջ ընդգրկված անձանց թիվը 2020 թվականի[[2]](#footnote-2) համեմատ նվազել է՝ պայմանավորված միջոցառմանը հատկացված ֆինանսական միջոցների նվազմամբ շուրջ 43.1%-ով։

Ըստ ՀՀ վիճակագրական կոմիտեի տնային տնտեսություններում իրականացվող աշխատուժի ընտրանքային հետազոտության իրականացման նպատակով աշխատուժի հետազոտության արդյունքներով հաշվարկված սեռով տարբերակված ցուցանիշները՝ համապատասխան մեթոդաբանական պարզաբանումներով ներկայացված են ՀՀ վիճակագրական կոմիտեի «Աշխատանքի շուկան Հայաստանում, 2021թ․» ժողովածուի բաժիններում: Սեռային տարանջատմամբ վիճակագրության վարումը կարևոր նշանակություն ունի գենդերային մեյնթորիմինգի հարցում, ուստի, կարևոր է ՀՀ վիճակագրական կոմիտեի կողմից պարբերական զեկույցների մշակում և հրապարակում, սակայն որպես միջոցառման իրականացման խոչընդոտ նշվել են համավարակով պայմանավորված սահմանափակումները։

Մինչև երեք տարեկան երեխայի խնամքի արձակուրդում գտնվող անձանց՝ մինչև երեխայի երկու տարին լրանալն աշխատանքի վերադառնալու դեպքում, երեխայի խնամքի՝ աշխատանքին զուգահեռ կազմակերպման նպատակով 2021թ․ ԱՍՀՆ կողմից իրականացվող միջոցառմանն ընդգրկվել են մինչև երկու տարեկան երեխա ունեցող, աշխատող 597 անձ՝ հնարավորություն ձեռք բերելով վերադառնալու աշխատանքի։ Որպես խոչընդոտ, հարկ է նշել միջոցառման պահանջարկի անհամեմատ ավելի մեծ լինելու հանգամանքը՝ ֆինանսական միջոցների համեմատ, ինչն էլ երբեմն շահառուների շրջանում դժգոհությունների և սոցիալական լարվածության տեղիք է տալիս։

Հաշմանդամություն ունեցող անձանց աշխատանքի տեղավորման հնարավորությունների ընդլայնման նպատակով՝ 2021թ․ ԱՍՀՆ-ի կողմից իրականացվել է «Աշխատանքի տեղավորման դեպքում գործատուին աշխատավարձի մասնակի փոխհատուցման և հաշմանդամություն ունեցող անձին ուղեկցողի համար դրամական օգնության տրամադրում» միջոցառումը, որում ընդգրկվել է՝ 33 անձ, որից 16-ը՝ կին։ Միաժամանակ, համաձայն զբաղվածության ոլորտի օրենսդրական կարգավորումների՝ հաշմանդամություն ունեցող անձինք իրավունք ունեն ընդգրկվելու զբաղվածության ապահովման բոլոր պետական միջոցառումներում առաջնահերթության կարգով։ Այսպիսով, 2021թ. պետական բյուջեով իրականացված՝ զբաղվածության ապահովման բոլոր պետական միջոցառումներում ընդգրկվել է 314 հաշմանդամություն ունեցող անձ, որից 68-ը՝ կանայք։

Կանանց հարցերով խորհուրդը կոչված է աջակցելու երկրի հասարակական, սոցիալական, տնտեսական և քաղաքական հարթակներում կանանց և տղամարդկանց հավասար ներգրավմանը, կանանց ու տղամարդկանց հավասար իրավունքների և հնարավորությունների ամրապնդմանը և յուրաքանչյուր քաղաքացու համար խտրականությունից զերծ և անվտանգ միջավայրի ապահովմանը:

2021 թ. ժամանակահատվածում ԱՍՀՆ-ի կողմից իրականացվել է Կանանց հարցերով խորհրդի նիստ, որի ժամանակ ամփոփվել են հաշվետու ժամանակահատվածում կատարված աշխատանքները, ներկայացվել՝ կանանց հիմնահարցերին առնչվող ոլորտային խնդիրները։ Հաշվետու ժամանակահատվածում իրականացվել է նաև Կանանց հարցերով խորհրդի աշխատանքային խմբի հանդիպում, որում ընդգրկված են եղել նաև Կանանց հարցերով խորհրդի անդամներ։

**Գերակայություն 3. Կանանց և տղամարդկանց լիարժեք ու արդյունավետ մասնակցության և հավասար հնարավորությունների ընդլայնում կրթության ու գիտության ոլորտում**

Կրթության հավասար մատչելիությունը, կրթության իրավունքի իրականացումը կարևոր նշանակություն ունի անձի ոչ միայն հիմնարար իրավունքի իրականացման, նաև այլ իրավունքների իրականացման երաշխավորման տեսանկյունից։

Հանրակրթության պետական չափորոշչի և առարկայական ծրագրերի վերանայման ընթացքում գենդերային բաղադրիչը ներառվել է միջնակարգ կրթության կարողություններում: Հանրակրթության պետական չափորոշչի և առարկայական ծրագրերի վերանայման ընթացքում գենդերային բաղադրիչը ներառվել է նաև հանրակրթական ծրագրերի շրջանավարտի ուսումնառության ակնկալվող վերջնարդյունքներում՝ տարրական, հիմնական և միջնակարգ դպրոցում։ Հանրակրթության պետական չափորոշչի և առարկայական ծրագրերի վերանայման ընթացքում գենդերային բաղադրիչը ներառվել է նաև հրատարակվող դասագրքերում համապատասխան թեմաների և իլյուստրացիոն նյութերի մշակմանը ներկայացվող պահանջներում։

Հանրակրթության նոր չափորոշիչը, ինչպես նաև 2-րդ, 5-րդ, 7-րդ և 10-րդ դասարանների համար ստեղծված ուսումնամեթոդական նյութերը փորձնական ներդրվել է ՀՀ Տավուշի մարզում 2021թ․ սեպտեմբերից: Սովորողների շրջանում քաղաքացիական կրթությանը և առողջ ապրելակերպին (այդ թվում` մարդու իրավունքների, ժողովրդավարության, գենդերային հավասարության) վերաբերող թեմաների ուսուցման նպատակով Հանրակրթական դպրոցների սովորողներին ուսուցանվել է տարբեր առարկաներ, որոնց շրջանակում սովորողներին տրվել են գիտելիքներ մարդու իրավունքների, ժողովրդավարության, գենդերային հավասարության և առողջ ապրելակերպի վերաբերյալ։ Միաժամանակ, Հանրակրթության նոր չափորոշչի վերանայման շրջանակում մշակվել է «Առողջ ապրելակերպի» նոր դասընթացը, որը փորձարկվում է Տավուշի մարզի հանրակրթական դպրոցներում։

Կրթությունից դուրս մնացած երեխաների բացահայտման մեխանիզմի սահմանման նպատակով ՀՀ կառավարության 2021 թվականի փետրվարի 11-ի N 154-Ն որոշմամբ ընդունվել է «Պարտադիր կրթությունից դուրս մնացած երեխաների բացահայտման և ուղղորդման կարգը» և գործարկվել է «Պարտադիր կրթությունից դուրս մնացած երեխաների բացահայտման» էլեկտրոնային ենթահամակարգը։ Համընդհանուր ներառականության գործընթացի շրջանակում գենդերային զգայուն մոտեցումների ապահովում. պարտադիր ուսուցումից դուրս մնացած երեխաների, այդ թվում նաև՝ հաշմանդամություն ունեցող երեխաների, բացահայտման և ուղղորդման մեխանիզմների մշակման միջոցառման շրջանակում 2021թ․ ընթացքում Վայոց ձորի մարզում վկայագրվել է կրթության առանձնահատուկ պայմանների կարիք ունեցող 65 երեխա: Համընդհանուր ներառական կրթության անցմամբ պայմանավորված՝ մարզում ներդրվել է նաև ուսուցչի օգնականի ինստիտուտը, Վայոց ձորի մարզում տարածքային մանկավարժահոգեբանական աջակցության կենտրոնի գործառույթներն իրականացնում է «Մանկական զարգացման հիմնադրամը»։ ՀՀ Սյունիքի մարզում 2021թ․ ընթացքում տարբեր սոցիալական պատճառներով դպրոց չհաճախող երեխաներ (այդ թվում հաշմանդամություն ունեցող, ազգային փոքրամասնություններին պատկանող և գյուղական բնակավայրերում ապրող) հաշվառված չեն: 2021թ․ կրթության առանձնահատուկ պայմանների կարիք ունեցող 137 երեխաների տրվել են վկայագրեր՝ ապահովելով երեխաների կրթություն ստանալու իրավունքը: 2021թ. ընթացքում ՀՀ Տավուշի մարզի դպրոցներում պարտադիր ուսուցումից դուրս մնացած բոլոր 7 աշակերտները (2 աղջիկ, 5 տղա) վերադարձել են հանրակրթություն։ 2021թ. ընթացքում մարզում վկայագրվել են կրթության առանձնահատուկ պայմանների կարիք ունեցող 175 երեխա:

Հանրակրթական, նախնական (արհեստագործական) և միջին մասնագիտական ուսումնական հաստատությունների վարչական և մանկավարժական աշխատակազմի շրջանում գենդերային հավասարության թեմաներով դասընթացների, քննարկումների կազմակերպման նպատակով 2021թ․ վերապատրաստվել է 1171 ուսուցիչ և ուսուցչի օգնական: Իրականացվել է վերապատրաստումներ ՀՀ Տավուշի մարզի 593 ուսուցչի համար նոր պետական չափորոշչի, առարկայական չափորոշիչների և ծրագրերի ուղղությամբ։ Վերապատրաստումներն ունեցել են նաև գենդերային բաղադրիչ: Նախնական (արհեստագործական) և միջին մասնագիտական կրթության համակարգի մանկավարժների համար կազմակերպված վերապատրաստումներն իրականացվել են թե´ իրավահավասարության, թե՛ խտրականության արգելքի թեմաներով: Վերապատրաստումներին մասնակցել է 995 աշխատակից:

2021թ․ շարունակվել է ՀՀ ԿԳՄՍ նախարարի 2020 թվականի նոյեմբերի 26-ի N 1692-Ա/2 հրամանով հաստատված գիտական և գիտատեխնիկական գործունեության պայմանագրային (թեմատիկ) ֆինանսավորման շրջանակում կին ղեկավարների առաջխաղացմանն ուղղված գիտական թեմաների հայտերի ընտրության մրցույթի արդյունքում ֆինանսավորման երաշխավորված 15 գիտական թեմաների ֆինանսավորումը: 2021թ․ դեկտեմբերին ստացվել են ֆինանսավորման երաշխավորված 15 գիտական թեմաների իրականացման մասին ընթացիկ հաշվետվություններ: Մրցույթի նպատակն է՝ դրամաշնորհներ տրամադրել 36 ամիս տևողությամբ՝ 4-5 անձից բաղկացած գիտահետազոտական խմբերին: Մրցույթի առանձնահատկությունը կայանում է նրանում, որ խմբի ղեկավարը և խմբի՝ մինչև 35 տարեկան կատարողը, պետք է լինեն կին: Ինչպես նաև Գիտության կոմիտեում առկա է ՀՀ պետական բյուջեի հաշվին ֆինանսավորվող գիտական և գիտատեխնիկական գործունեության ծրագրերում և թեմաներում ընդգրկված գիտաշխատողների մասին էլեկտրոնային շտեմարան, որտեղ իրականացվում է տվյալների հավաքագրում, թարմացում, մշակում և վերլուծություն (Գ.3.5):

2021թ․ ընթացքում «Գենդերային հավասարություն» թեմայով դասընթացներ է կազմակերպվել ՀՀ ոստիկանության կրթահամալիրի 40 սովորողի համար: Ինչպես նաև ՀՀ ոստիկանության ծառայողների՝ մասնավորապես ոստիկանության անչափահասների գործերով և ընտանիքում բռնության կանխարգելման ստորաբաժանումների իրավասու ծառայողների կողմից 2021թ․ ընթացքում ՀՀ տարածքում գործող հանրակրթական դպրոցներում և այլ ուսումնական հաստատություններում տարբեր իրավական թեմաներով կազմակերպվել են կանխարգելիչ բնույթի հանդիպում-զրույցներ, որոնց ընթացքում անդրադարձ է կատարվել նաև գենդերային հիմնախնդիրներին, կանանց և տղամարդկանց իրավահավասարությանը, ինչպես նաև ընտանիքում բռնության ենթարկված անձանց պաշտպանությանը։ ՀՀ ոստիկանության մասնագիտացված վարչության ծառայողները մասնակցել են ինչպես անչափահասների, այնպես էլ չափահաս անձանց իրազեկվածության բարձրացմանն ուղղված «Մայրիկ և երեխա էքսպո - 2021» միջոցառմանը:

**Գերակայություն 4. Առողջապահության ոլորտում կանանց և տղամարդկանց հավասար հնարավորությունների ընդլայնում**

Կանանց առողջապահական ծառայություններ մատուցող կազմակերպությունների մասնագետների համար հաշմանդամություն ունեցող կանանց սեռական և վերարտադրողական իրավունքների պաշտպանությանն ուղղված վերապատրաստման նպատակով Կանանց ռեսուրսային կենտրոն հասարակական կազմակերպության կողմից ընտանեկան բժիշկների և մանկաբարձ-գինեկոլոգների համար կազմակերպվել է սեմինար «Կանանց տարբեր խմբերի վերարտադրողական առողջության և իրավունքի ոչ խտրական մոտեցման սկզբունքները բուժաշխատողների մոտ» թեմայով, որը ներառել է նաև հաշմանդամություն ունեցող կանանց:

ՀՀ առողջապահության նախարարության կողմից 2021թ․ իրականացվել է միգրանտների և նրանց ընտանիքների անդամների, ներառյալ կանանց 4403 ՄԻԱՎ խորհրդատվություն և թեստավորում Երևան քաղաքում և 7047` հանրապետության մարզերում: Գյուղական համայնքների շուրջ 257 կանանց համար կազմակերպվել Է «ՄԻԱՎ վարակ» թեմայով կրթական սեմինար: Գյուղական համայնքների շուրջ 13675 կանանց համար վարվել է տեղեկատվական կրթական զրույցներ ՄԻԱՎ-ի վերաբերյալ: Մարտունի, Վանաձոր, Գյումրի, Արմավիր, Հրազդան քաղաքներում շուրջ 868 կանայք ընդգրկվել են փոխօգնության խմբերի աշխատանքներում:

ՀՀ առողջապահության նախարարության կողմից 2021թ․ մշակվել և Առողջապահության նախարարի 2021թ. հուլիսի 19-ի N 2751–Լ հրամանով հաստատվել է «Հաշմանդամություն ունեցող անձանց բժշկական օգնության և սպասարկման կազմակերպման ուղեցույց»-ը, որը տեղադրված է Առողջապահության նախարարության պաշտոնական կայքում[[3]](#footnote-3)։

Աշխատանքի և սոցիալական հարցերի նախարարության, առողջապահության նախարարության և «Հաշմանդամություն ունեցող անձանց իրավունքների օրակարգ» ՀԿ-ի արդյունավետ համագործակցության արդյունքում մշակվել է ուղեցույցի տեսանյութը՝ հայերեն ժեստերի լեզվով և ենթագրերով։ Տեսանյութը տեղադրվել է ինչպես Առողջապահության նախարարության, այնպես էլ Աշխատանքի և սոցիալական հարցերի նախարարության պաշտոնական կայքէջերում[[4]](#footnote-4):

2021թ․ ընթացքում Արագածոտնի մարզում շարժական բժշկական ծառայությունները համայնքներում իրականացրել են ՄԻԱՎ/ՁԻԱՀ-ի վերաբերյալ կամավոր խորհրդատվություն և հետազոտություն, բնակիչներին մատուցել բուժկանխարգելիչ ծառայություններ:

Սյունիքի մարզում սահմանամերձ շրջաններում, միգրացիայի բարձր մակարդակ ունեցող համայնքներում ՄԻԱՎ/ՁԻԱՀ-ի հարցերով իրազեկվածությունը իրականացրել են ընտանեկան բժիշկները: Կանանց առողջապահական ծառայություններ մատուցող կազմակերպությունների մասնագետների համար իրականացվել է կանանց սեռական և վերարտադրողական իրավունքների պաշտպանությանն ուղղված վերապատրաստման դասընթացներ Արագածոտնի մարզպետարանի կողմից բարեգործական կազմակերպության հետ համագործակցությամբ:

**Գերակայություն 5. Գենդերային խտրականության կանխարգելում**

Գենդերային հավասարությանը վերաբերող խնդիրներ ներառող և դրանց վերաբերյալ նյութերի պատրաստումը և ԶԼՄ-ներով տարածումը կարևոր նշանակություն ունի հասարակությունում առկա խտրական պատկերացումների, կանխակալ վերաբերմունքի և խտրականության այլ դրևորումների վերացման համար: Խտրական պատկերացումների վերացումը թույլ կտա խտրականության ենթարկվող և դրանից տուժող սոցիալական խմբերի ներկայացուցիչներին իրականացնել իրենց իրավունքները՝ ազատորեն առանց սահմանափակումների:

Մշակույթի տարբեր ոլորտներում, սպորտի բնագավառում անհատ ստեղծագործող արվեստագետ կանանց մասնակցությամբ համապատասխան ուսումնասիրությունը թույլ է տալիս ընդգծել, որ չնայած միջոցառումների կազմակերպմանը և դրանցում կանանց մասնակցությանը` այդուհանդերձ միջոցառումները ուղղված չեն արվեստում կամ սպորտում կանանց մասնակցության խթանման համար ուղղակի միջոցառումների, խթանող, հաջողակ պատմությունների վերաբերյալ ծրագրերի իրականացմանը։

Հանրային իրազեկման աշխատանքների` գենդերային փաստացի հավասարության խթանման գործընթացի շրջանակում, 8 փրկարար կին, նախարարությունում աշխատող հաշմանդամություն ունեցող կին աշխատակիցները տվել են հարցազրույցներ, ներգրավվել են տարբեր հեռուստահաղորդումներում[[5]](#footnote-5): Հարթակում քննարկվել են կին հրշեջ-փրկարարների աշխատանքային խնդիրները, այն դարձել էր նաև փորձի փոխանակման հարթակ, որտեղ կիսվել են ինչպես սեփական, այնպես էլ ցանցում ընդգրկված կին հրշեջ-փրկարարների միջազգային ասոցիացիաների անդամ կանանց փորձով: Ամեն տարի ավելացել են կանանց և աղջիկների մասնակցությունը, այդ թվում՝ խոցելի խմբերի կանանց և աղջիկների ներգրավվածությունը:

ԱԻՆ փրկարար ծառայության կողմից աղետների ռիսկի կառավարման ոլորտում գենդերային հավասարության վերաբերյալ հանրային իրազեկման ուղղությամբ աշխատանքներն իրականացվել են ԱՌԿ պլանների մշակման և ներդրման ժամանակ մեթոդական օգնության ցուցաբերման, ինչպես նաև արտակարգ իրավիճակներում բնակչության պաշտպանության ուղղությամբ անցկացված վարժանքների, դասընթացների և սեմինարների ընթացքում: Հաշվի առնելով, որ համայնքներում, հիվանդանոցներում, կրթական օջախներում ԱՌԿ պլանների մշակման և ներդրման ուղղությամբ ԱԻՆ փրկարար ծառայության տարածքային ստորաբաժանումների կողմից ցուցաբերվող մեթոդական աջակցությունը կրում է շարունակական բնույթ, ուստի գենդերային հավասարության խնդիրներին անդրադարձ է կատարվում մշտապես:

Աղետների ռիսկի կառավարման ոլորտի մասնագետների վերապատրաստման 33 խմբերում գենդերային խնդիրների և դրանց լուծման առանձնահատկությունների վերաբերյալ դասախոսություններ է կազմակերպվել՝ գերազանցելով վերապատրաստման խմբերի նախնական թիվը:

Հատկանշական է, որ շարունակաբար իրականացվել են մարզպետարաններին կից գործող գենդերային հանձնաժողովների նիստերը։ Աշխատանքի և սոցիալական հարցերի նախարարությունը մասնակցել է Արագածոտնի և Արարատի մարզպետարաններին կից գործող գենդերային հանձնաժողովների նիստերին՝ քննարկելու տվյալ մարզերին բնորոշ խնդիրները, ինչպես նաև նախանշելու լուծման ուրիները։

Գենդերային հավասարության ապահովման ուղղությամբ աշխատանքների թիրախային իրականացման համար կարևոր նշանակություն ունի գենդերային ցուցանիշներով համադրելի տվյալների հավաքագրումը: Այսպես, ՀՀ-ի սոցիալական, տնտեսական, պետական, քաղաքական գենդերային իրավիճակի, ինչպես նաև ընտրություններին մասնակցած անձանց՝ տղամարդկանց և կանանց հարաբերակցության վերաբերյալ վիճակագրական տեղեկատվությունը ամփոփվել է ՀՀ վիճակագրական կոմիտեի «Հայաստանի կանայք և տղամարդիկ, 2021» զեկույցում՝ ապահովվելով գենդերազգայուն վիճակագրական առանցքային ցուցանիշները և նոր տվյալներով համալրված համադրելի տվյալների շարքը:

1. Պետք է նշել, որ 2021 թվականի միջոցառումների հաշվետվության նպատակով տեղեկությունների հավաքագրումը համապատասխան մարմիններից իրականացվել է ՄԱԿ-ի Զարգացման ծրագրի «Կանայք քաղաքականության մեջ» (UNDP WiP) ծրագրի 2022 թվականի փետրվարին մշակված հաշվետվության հավաքագրման և ստացման մեխանիզմի միջոցով ռազմավարության և միջոցառումների ծրագրի ցուցիչներին լավագույն արտահայտմամբ տվյալների հավաքագրման նպատակով։ [↑](#footnote-ref-1)
2. 2020 թ. միջոցառումում ընդգրկվել է մասնագիտություն չունեցող 202 մայր։ [↑](#footnote-ref-2)
3. <https://www.moh.am/images/legal-806.pdf/>:

4<https://www.facebook.com/mlsa.am/videos/665486461533350>  [↑](#footnote-ref-3)
4. [↑](#footnote-ref-4)
5. 5 Oրինակ՝ Շանթ Հ/Ը «Առավոտը Շանթում», Արմենիա Հ/Ը «Բարի լույս», Հ1 «Հանուն կյանքի» հաղորդաշարեր, «Ապրելու ուժը» վավերագրական ֆիլմ: 2021 թվականի ընթացքում ստեղծվել է կին հրշեջ-փրկարարների ֆեյսբուքյան առանձին փակ էջ՝ «Հայաստանի կին հրշեջ-փրկարարները: [↑](#footnote-ref-5)